 NA MARY WANGARI SERIKALI imefutilia mbali kandarasi za madaktari wa Cuba, miaka sita baada ya kutia saini mkataba na mamlaka ya taifa hilo mnamo 2017. Akitangaza hatua hiyo Jumatano, Waziri wa Afya Susan Nakhumicha amesema ana imani kwamba madaktari wa Kenya wana moyo wa kujitolea sawia na wenzao wa Cuba. “Wizara haitatia saini upya mkataba na madaktari wa Cuba. Naamini madaktari wetu wenyewe wana moyo sawia wa kujitolea kwa dhati,” alisema waziri Nakhumicha. Huku akikiri kuhusu changamoto mbalimbali zinazowakabili wahudumu wa afya katika viwango vya kitaifa na mashinani, waziri alisema serikali imechukua hatua za kuhakikisha madaktari wanapokea mafunzo muafaka na masilahi yao kushughulikiwa. “Tunafahamu kuwa wafanyakazi wa afya katika viwango vya kitaifa na kaunti wanakabiliwa na changamoto tele wanapotekeleza majukumu yao. Changamoto hizo ni nyingi na zinazotofautiana kuanzia mafunzo, maendeleo, maslahi ya wafanyakazi na ukuaji kitaaluma, usimamizi wa utendakazi na utoaji motisha, usalama na maslahi ya wafanyakazi, usafiri ikiwemo uhamisho baina ya kaunti na viwango vya serikali. Hata hivyo, licha ya masaibu hayo, wahudumu wa afya wameendelea kujitolea kuwahudumia Wakenya,” alasema. Waziri alisema haya katika hafla ya ufunguzi rasmi wa warsha ya siku mbili ya Mdahalo wa Kitaifa kuhusu Wafanyakazi wa Afya iliyofanyika kwenye Hoteli ya Windsor Golf and Country Club jijini Nairobi. Hafla hiyo imetangulia Kongamano la Mdahalo wa Kitaifa kuhusu Wafanyakazi wa Afya litakalofanyika wiki ijayo mnamo Oktoba 18 katika Kaunti ya Kericho. Hatua ya kukatiza mikataba na madaktari wa Cuba imejiri mwezi mmoja baada ya wabunge kujiunga na magavana na Muungano wa Kitaifa wa Madaktari na Wataalamu wa Afya Nchini (KMPDU) kushinikiza kufutiliwa mbali kwa muafaka kati ya Kenya na Cuba. Kamati ya Afya katika Bunge la Kitaifa ilihoji kuwa maafisa wa afya kutoka Cuba wametimiza kusudi lao na wakati umewadia wao kuondoka nchini na mikataba yao kukatizwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  